
			Forord

			Romanen, Karen Anker Wedel Jarlsberg, overhoffmesterinne og grevinne, er et forsøk på å løfte fram ei kvinne som med sitt intellekt og forstand, påvirket samfunnet i sin samtid gjennom sin samfunnsengasjerte ektemann.

			Det var da jeg leste om den aristokratiske opprøreren, av Carl Emil Vogt, at nysgjerrigheten og interessen falt på grevinne Karen Wedel Jarlsberg. Jeg oppdaget at det var skrevet svært lite om samfunnsengasjerte kvinner. Karen Christiane Andrea var en av disse kvinnene, som med sin personlighet og intelligens påvirket sin ektefelle, lensgreve og statsmann Johan Casper Herman Wedel Jarlsberg i hans virke som finansminister fra 1814, og som stattholder i Norge fra 1836, med fullmakter som visekonge.

			Karen Christiane Andrea Anker var det eneste barnet til Peder Anker og Anna Elisabeth Cold som fikk vokse opp. Selv brukte hun Christiane som fornavn, i det privat livet. Foreldrene hadde tidligere mistet tre barn innen utgangen av det første leveåret, og Karen ble derfor svært høyt elsket. Hun tilbrakte det meste av sitt liv ved Bogstad gård både i sin barndom, men også i voksen alder da hun arvet gården, da Peder Anker døde i 1824.

			Ettersom det finnes begrensede opplysninger om Karens liv og virke, har jeg i denne romanen forsøkt å sette meg inn i hennes livshistorie, gjennom de tilgjengelige beskrivelser som er om Herman Wedel Jarlsbergs liv. Samtidig gir romanen et lite innblikk i hverdagslivet i slutten av 1700–tallet og i den første halvdel av 1800-tallet, og jeg håper at romanen vil gi leseren et innblikk i livet bak fasaden på Bogstad gård.

			Baron Herman Wedel fikk ved inngåelsen av giftemålet med Karen Christiane Andrea Anker den 19. mai 1807, en politisk alliert i godseier Peder Anker, og som svigersønn fikk han tilgang til en stor formue og flere eiendommer, da Peder Anker gikk bort i 1824. Karen Christiane fikk derimot gjennom sitt ekteskap som baronesse, og seinere som grevinne, tilgang til den øverste sosiale rangstigen i de nordiske landene. Herman Wedel hadde tidlig lagt merke til Karens usedvanlige personlighet og høye intelligens. Og etter 1814, ble den nye kronprins, Carl Johan, oppmerksom på hennes organisatoriske dyktighet. Hun fikk derfor innflytelse også ved det svenske hoff i Stockholm, først som hoffmesterinne for dronning Desideria av Sverige – Norge fram til 1825, og deretter som den første norske overhoffmesterinne til 1845.

			Karen mistet sin Herman i 1840, i et mystisk dødsfall, da han tilbrakte en tid i Wiesbaden sammen med sin tjener, hvor han gjennomgikk behandling med termalbad, og hvor han ble operert for stensmerter.

			Dessverre endte Karens dager svært tragisk da hun ble smittet av tyfus, og døde sommeren 1849 på Bogstad. Hun ble fraktet og gravlagt i krypten på Jarlsberg Hovedgård ved siden av sin mann Herman Wedel Jarlsberg.

			Historien fortelles av en aldrende Karen Christiane, og med god hjelp av forfatteren!

		

	
		
			Kapittel 1. Karen ser tilbake på sitt liv, våren 1849

			Jeg har endelig klart å karre meg opp av senga og har satt meg ned ved mitt enkle skrivebord i det rosa rommet. På utsiden av de lysegrønne glassrutene i de store vinduene, har våren kommet for fullt. De skarpe solstrålene glitrer i de små bølgetoppene på innsjøen, og sender gjenskinn innover land. Svalene flyr høyt på himmelen, og plukker insekter som følger de oppadgående varme luftstrømmene. Honningbier kjemper om nektaren til blomstene som står i solveggen. Vårblomstene, som står utenfor vinduene i blomsterbedet har sprunget ut, og jeg blir truffet av et hav av sterk blomsterduft som kommer sivende inn gjennom vindusåpningen. Jeg hører det rasler i bladene til den store bjørka nede ved innsjøen, når den varme sørlige luftstrømmen slikker oppetter trestammen og utover greinene. På avstand kan jeg se at mine barnebarn leker helt nede ved vannkanten, og foreldrene sitter i skyggen av bjørka, men de følger nøye med på badingen. Selv sitter jeg i mine egne tanker, og tenker tilbake på mitt første møte med min Herman, som fant sted akkurat ved det store treet. Stedet hvor forelskelsen blomstret opp, og som etter hvert ga oss et liv som foreldre. De mange regntunge dagene for en uke siden, har gitt grobunn for en utrolig vekst i naturen, og det kraftige grønne gresset har allerede vokst en god del. Jeg kan faktisk ikke huske å ha sett en slik vår tidligere, enn den som nå utspiller seg for mine øyne. Maleriet «fra Stalheim» som Herman kjøpte av kunstneren Johan Christian Dahl i–42, dukker opp i min hukommelse. Et vakkert maleri, som viser et mektig landskap med høye fjell og daler, og detaljer fra den lille bygda i Stalheim.

			Jeg lar blikket vende tilbake til skrivebordet, hvor det foran meg ligger en bok med gulhvite papirark, fylt til randen av min livshistorie, i et mannsdominerte samfunn. Jeg har begynt å skjelve på hendene, så jeg må konsentrere meg om å holde fjærpennen i et ekstra godt grep, for å unngå å søle blekk utover arkene. Et grovt trekkpapir ligger klart til bruk, dersom uhellet skulle være ute. Hukommelsen min fungerer like godt, slik som tidligere. Men det var ikke bestandig like lett å ha et intellekt på minst samme nivå som mine mannlige, akademiske venner. Men Herman respekterte og benyttet seg flere ganger av mine selvstendige tanker og idéer, samt mine litt uvanlige vinklinger i sitt samfunnsengasjement, men uten at jeg fikk noen kreditt for det. Det var først på slutten av sitt liv, at han fortalte at han hadde mye å takke meg for, og at jeg hadde gjort han til et bedre menneske og mann. Aldri før hadde jeg fått et slikt komplement! Men, det har vært sårt mange ganger at jeg ikke har fått delta i den virkelige samfunnsdebatten. De fleste av mine kvinnelige venninner var i samme situasjon, men de har innfunnet seg med at deres tanker ikke har noen betydning i samfunnet. Det vi kvinner trenger, er å bli sett og hørt, og ikke minst å få begynne på universitetet i Christiania! Men det er vel lenge til, fordi mennene fortsatt mener at vi kvinner ikke trenger utdannelse for å ta oss av en større barneflokk. Jeg har derfor ofte selv vært skuffet, men jeg håper at i framtiden, kan alle kvinner få ta del i samfunnet på flere områder, ut ifra sine likeverdige intellektuelle nivåer. Samfunnet vil på den måten bli bedre, dersom våre kvinnelige følelser, forståelse og verdier, blir verdsatt og benyttet fullt ut.

			Mens jeg sitter her ved skrivebordet, tenker jeg tilbake på den tida, da mine foreldre Peder Anker og Anna Elisabeth Cold, ofte fortalte meg om mine barne- og ungdomsår her på Bogstad gård. Det er en historie om Karen Christiane Andrea Anker som jeg nå forteller videre til mine barn. Mine dagbøker gjør at jeg kan gjenfortelle fra barndommen min, slik den ble fortalt meg, og som jeg selv opplevde.

			Grunnen til at jeg så vidt har orket å dra meg opp av senga, er nemlig at jeg er bekymret for at jeg skal være smittet av tyfus. Noen røde flekker har begynt å vise seg på kroppen! I tillegg til utslettet, har jeg hatt svært høy feber, og ligget i en døs med hodepine. Og i begynnelsen av sykdomsutbruddet var alt i en tåke, og jeg oppfattet virkeligheten som noe fjernt, langt borte, som om jeg hadde en hallusinasjon. I det siste har jeg følt kvalme og hatt en litt blødende diaré, derfor er jeg engstelig for at dette kan medføre mitt endelikt. Forresten! Jeg vet ikke når og hvordan jeg kan ha blitt smittet, men slik det er nå, frykter jeg det verste. Derfor har jeg innsett at det haster med å få rablet ned min fortelling, slik jeg husker den, mens jeg ennå har krefter til det.

